Kleuter 'deur hel' ná staalhek op hom val | Maroela Media
TJ 'n dag nadat die hek op hom geval het. Foto: Verskaf
'n Enkelma van twee seuns van Polokwane (Pietersburg) oorweeg om regstappe te doen nadat 'n groot staalhek op haar vierjarige seun geval en sy kop oopgekloof het.
Celeste Grimes (34), 'n naelterapeut wat sowat 13 jaar lank in dié Limpopo-stad woon, het Donderdag gesê dié stap volg nadat niemand sedert die traumatiese voorval verantwoordelikheid daarvoor wil neem nie.
Grimes verduidelik sy het op Valentynsdag vanjaar oudergewoonte haar twee seuns, JP (16) en TJ (4), by hul onderskeie skole gaan oplaai. Een van JP se vriende ry gewoonlik saam en Grimes gaan laai dié vriend gewoonlik by die huis af wat sy ouers deur 'n eiendomsagent by 'n derde party huur.
"Ons het JP se vriend gaan aflaai en daar was hondjies in die erf waarin ek belang gestel het omdat ek een van die hulle wou koop.. Ek het my motor buite parkeer, JP se vriend het die hek oopgemaak en ons is saam in die erf in om na die hondjies te gaan kyk," het Grimes Donderdag aan Maroela Media gesê.
Toe hulle klaar na die hondjies gekyk het, het TJ vooruit geloop. Grimes het gesê sy het met haar rug na haar seun gestaan om te keer dat die hondjies nie by die hek uit hardloop nie, toe sy hoor hoe die hek val.
"Ek vermoed hy het die hek probeer oopmaak en toe val dit op hom. Daai hek is baie swaar en ek sal dit nie vandag kan optel nie. Ek kan dit eintlik nie verduidelik nie, maar die Here het my krag gegee om dit bo my kop op te tel. JP het nader gehardloop en die hek verder opgetel en weggetrek sodat ek by TJ kon uitkom. Hy het geskreeu en net gesê: 'Jammer, mamma, ek sal nie weer nie, jammer, mamma.'"
Grimes het gesê JP se vriend se pa lei paramedici op. Hy was gelukkig by die huis en het vinnig bygestaan en TJ se gapende wond van nagenoeg 10 cm aan sy agterkop verbind. Grimes het daarna met TJ na 'n plaaslike dokter gehaas waar die dokter sy wond met chirurgiese krammetjies geheg het. TJ het ook skraap- en kneusplekke opgedoen.
"Die dokter het 'n wonderlike werk verrig. Hy het TJ 'n ruk lank waargeneem, waarna ek hom vir 'n skandering by die plaaslike Mediclinic geneem het. Hy het gelukkig nie bloeding op die brein opgedoen of enige bene gebreek of gekraak nie. Hy het wel ligte harsingskudding opgedoen. Die Here se hand was beslis oor my kind, anders sou dit erger gewees het."
TJ en sy ma, Celeste Grimes. Foto: Verskaf
Grimes, wat die eienaar is van haar eie onderneming, sê sy kon vir byna 'n week lank nie haar werk doen en 'n inkomste verdien nie. Sy het dié tyd afgevat om na TJ om te sien. TJ was 'n week ná die ongeluk terug by sy dagsorgsentrum met die krammetjies steeds in sy kop. 'n Week later is die krammetjies uitgehaal nadat die wond goed genees het.
"Al wat nou oor is, is die battle scar en emosionele trauma. Hy word soms in die aande wakker, dan skreeu hy: 'Eina, eina!' Hy is ook baie skrikkerig vir hekke en wag dat ander mense dit oopmaak voor hy deur dit sal loop," het sy gesê.
Grimes het gesê sy het reeds met 'n prokureur in gesprek getree om regstappe te oorweeg vir enige toekomstige mediese onkostes wat kan volg, aangesien sy nie 'n mediese fonds het nie. Sy wil ook graag albei haar seuns vir sielkundige hulp stuur om die traumatiese voorval te verwerk.
"Ons was deur hel en terug. Die voorval spook nog by TJ en JP. Ek self bly die voorval oor en oor voor my oë sien uitspeel," het Grimes bygevoeg.
Die staalhek wat op TJ geval het
TJ se wond. Foto: Verskaf
Ek wil graag weet teen wie gaan die dame n eis instel.
O my genade – pragtige kind – sterkte vorentoe!!
ook nogal nuuskierig om te weet wie sy gaan dagvaar. Toe ek my hek laat instaleer het, het ek persoonlik gaan vrae vra aan die man om seker te maak hy kan nie optel vanaf die spoor nie en kan nie val nie. My hek is bietjie langer as die opening, dus kan die hek nie val nie, so het die man my gewys en verduidelik. Die hek kan ook nie te ver oop gestoot word nie omrede daar 'n stopper is.
Ongelooflik dat jy daardie hek kon optel. Eks so verskriklik bly jou lyfie is OK. Liefde vir julle
Maak seker dat wanneer die hek ontspoor en by die stopper verbygaan dit dan nie gaan omval. Ook na die sluitkant kan dieselfde gebeur. Daar word gewoonlik 'n paal geplant aan die kant waar die hek kan omval. Ek het al voorheen gevra dat MM 'n kundige se menings plaas maar daar gebeur niks.